Nej til kloaklugt og slam

I 1970’erne var Tangkrogen synonymt med kloaklugt og slam. Det var ikke et sted man havde lyst til at opholde sig, hverken på ’stranden’ eller i vandet. Men efterhånden blev det udviklet til det rekreative område som mange borgere i dag nyder at færdes i året rundt.

Sammen med planen for havneudvidelse ser det ud til at vi risikerer at blive ført tilbage til kloaklugt og slam. Der er foreslået et tillæg nr. 3 til den eksisterende spildevandsplan for området for 2017-22, så opførelse af et nyt spildevandsanlæg, det såkaldte ’ReWater’ kan sættes i værk. Man henviser til at en undersøgelse konkluderer at projektet ikke vil forhindre målet om ’god økologisk tilstand og god kemisk tilstand’.

Samtidig fastslår Aarhus Kommune at dette tillæg nr. 3 IKKE er underlagt krav om en miljøvurdering, eftersom det ikke vurderes at have væsentlige miljøpåvirkninger.

Men hvis havnen udvides så betragteligt som der er lagt op til, kunne man sagtens tænke sig at der ville komme væsentlige miljøpåvirkninger. Der er stor sandsynlighed for at stranden ved Tangkrogen vil sande til, og lugtgener vil uden tvivl komme, hvis et spildevandsanlæg placeres i første række til strand og rekreative områder.

Jeg opfordrer derfor indtrængende til at man gennemfører grundige, uvildige miljøvurderinger inden man går i gang – og allerhelst at man finder en anden placering til anlægget. Foreningen ’Beskyt Aarhusbugten’ har udarbejdet et forslag om en udmærket alternativ placering.